KOMMISSIONENS FORORDNING (EF) Nr. 1598/95 af 30. juni 1995 om gennemførelsesbestemmelser for ordningen med tillægsimporttold for mælk og mejeriprodukter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 804/68 af 27. juni 1968 om den fælles markedsordning for mælk og mejeriprodukter (1), senest ændret ved forordning (EF) nr. 1538/95 (2), særlig artikel 15, stk. 4, og

ud fra følgende betragtninger:

Ifølge forordning (EØF) nr. 804/68 pålægges importen til satsen i den fælles toldtarif af et eller flere af de produkter, der er omfattet af nævnte forordning, en tillægsimporttold fra den 1. juli 1995, hvis visse betingelser, der følger af den aftale om landbrug, der er indgået under de multilaterale handelsforhandlinger i Uruguay-rundens regi, er opfyldt, undtagen i tilfælde hvor importen ikke risikerer at skabe forstyrrelser på EF-markedet, eller virkningerne ikke står i forhold til det mål, der søges opnået; tillægsimporttolden kan bl.a. pålægges, hvis importpriserne ligger under udløsningspriserne;

der bør derfor fastsættes gennemførelsesbestemmelser for ordningen for mælk og mejeriprodukter, og udløsningspriserne bør offentliggøres;

de importpriser, der tages i betragtning ved pålæggelse af en tillægsimporttold, bør kontrolleres på grundlag af de repræsentative priser for det pågældende produkt på verdensmarkedet eller EF-importmarkedet; det er nødvendigt, at medlemsstaterne regelmæssigt meddeler priserne på de forskellige afsætningsled, for at Kommissionen kan fastsætte de repræsentative priser og den tilhørende tillægstold;

importøren kan vælge, at tillægstolden skal beregnes på et andet grundlag end den repræsentative pris; i så fald bør der dog stilles en sikkerhed, der svarer til den tillægstold, importøren skulle have betalt, hvis beregningen var sket på grundlag af den repræsentative pris; sikkerheden frigives, hvis det inden for bestemte frister godtgøres, at afsætningsbetingelserne for den pågældende sending er overholdt; det bør præciseres, at der ved efterfølgende kontrol opkræves toldskyld, jf. artikel 220 i Rådets forordning (EØF) nr. 2913/92 af 12. oktober 1992 om indførelse af en EF-toldkodeks (3); toldskyld, der konstateres ved kontrol, bør pålægges renter;

den regelmæssige kontrol af de oplysninger, som kontrollen af importpriserne på mælk og mejeriprodukter bygger på, har vist det nødvendigt at opkræve tillægstold ved import af bestemte produkter under hensyntagen til prisudsvingene afhængigt af oprindelsen; priserne bør derfor offentliggøres;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -

UDSTEDT FØLGENDE FORORDNING:

Artikel 1

1. Tillægsimporttolden, jf. artikel 15, stk. 1, i forordning (EØF) nr. 804/68, i det følgende benævnt »tillægstold«, gælder for de produkter, der er anført i bilaget.

2. Udløsningspriserne, jf. artikel 15, stk. 2, i forordning (EØF) nr. 804/68, er anført i bilaget.

3. I denne forordning forstås ved »repræsentativ pris« en pris, der bestemmes i overensstemmelse med artikel 2.

Artikel 2

1. De repræsentative priser, jf. artikel 15, stk. 3, i forordning (EØF) nr. 804/68, bestemmes under hensyntagen til bl.a.:

- priserne på markederne i tredjelande

- prisen franko EF-grænsen

- de importerede produkters priser på de forskellige afsætningsled i EF.

2. De repræsentative priser fastsættes af Kommissionen. De gælder, indtil de bliver ændret.

3. Den gældende tillægstold, jf. artikel 4, stk. 3, fastsættes af Kommissionen samtidig med de repræsentative priser.

Artikel 3

Når forskellen mellem udløsningsprisen og den importpris, der tages i betragtning ved beregningen af tillægstolden, jf. artikel 4, stk. 1 eller stk. 3, i det følgende benævnt »importprisen«

a) højst udgør 10 % af udløsningsprisen, er tillægstolden nul

b) udgør over 10 %, men højst 40 % af udløsningsprisen, udgør tillægstolden 30 % af det beløb, der ligger over de 10 %

c) udgør over 40 %, men højst 60 % af udløsningsprisen, udgør tillægstolden 50 % af det beløb, der ligger over de 40 %; hertil lægges den i litra b) omhandlede tillægstold

d) udgør over 60 %, men højst 75 % af udløsningsprisen, udgør tillægstolden 70 % af det beløb, der ligger over de 60 %; hertil lægges den i litra b) og litra c) omhandlede tillægstold

e) udgør over 75 %, udgør tillægstolden 90 % af det beløb, der ligger over de 75 %; hertil lægges den i litra b), litra c) og litra d) omhandlede tillægstold

jf. skemaet i bilaget.

Artikel 4

1. Importøren kan anmode om, at beregningen af tillægstolden sker på grundlag af den pågældende sendings cif-importpris, hvis denne er højere end den gældende repræsentative pris, jf. artikel 2, stk. 2.

For at sendingens cif-importpris kan anvendes ved beregningen af tillægstolden, skal den pågældende over for importmedlemsstatens myndigheder fremlægge mindst følgende dokumentation:

- købsaftale eller lignende dokumentation

- forsikringsaftale

- faktura

- (eventuelt) fragtkontrakt

- oprindelsescertifikat

- konnossement (ved søtransport).

2. Hvis stk. 1 finder anvendelse, skal importøren stille en sikkerhed, der svarer til den tillægstold, han skulle have betalt, hvis beregningen var sket på grundlag af den repræsentative pris for det pågældende produkt.

Inden den måned efter salget af de pågældende produkter og inden fire måneder efter den dato, hvor erklæringen om overgang til fri omsætning er godkendt, skal importøren godtgøre, at sendingen er afsat på vilkår, der bekræfter de i stk. 1 omhandlede priser. Hvis en af nævnte frister ikke overholdes, fortabes sikkerheden. Fristen på fire måneder kan dog forlænges af den kompetente myndighed med op til tre måneder efter en behørigt begrundet anmodning fra importøren.

Sikkerheden frigives, når det over for toldmyndighederne på tilfredsstillende vis er godtgjort, at afsætningsbetingelserne for den pågældende sending er overholdt. I modsat fald inddrages sikkerheden til dækning af tillægstolden.

Hvis myndighederne ved en kontrol konstaterer, at bestemmelserne i denne artikel ikke er overholdt, opkræves toldskylden i overensstemmelse med artikel 220 i forordning (EØF) nr. 2913/92. Ved beregningen af toldskylden eller den resterende toldskyld medregnes renter fra datoen for varernes overgang til fri omsætning indtil inkasseringen. Rentesatsen svarer til den, der gælder ved inddrivelse i henhold til national lovgivning.

3. Hvis der ikke indgives en anmodning i henhold til stk. 1, er den importpris for den pågældende sending, der lægges til grund for pålæggelsen af tillægstold, den repræsentative pris, jf. artikel 2, stk. 2. I så fald beregnes tillægstold ud fra skemaet i bilaget.

Artikel 5

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 30. juni 1995.

På Kommissionens vegne

Franz FISCHLER

Medlem af Kommissionen

(1) EFT nr. L 148 af 28. 6. 1968, s. 13.

(2) EFT nr. L 148 af 30. 6. 1995.

(3) EFT nr. L 302 af 19. 10. 1992, s. 1.

BILAG

>TABELPOSITION>